**SÜRGŐSSÉGI INDÍTVÁNY**

**Szombathely Megyei Jogú Város Közgyűlése**

**2024. február 29-i ülésére**

**Javaslat közterület elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja alapján a közterületek elnevezése a képviselő-testület kizárólagos hatáskörébe tartozik. A közterület-elnevezésre vonatkozó szabályokat Szombathely Megyei Jogú Város Önkormányzata Közgyűlésének a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló 9/2023. (IV.4.) önkormányzati rendelete (a továbbiakban: Ör.) tartalmazza.

Az Ör. 1. § (1) bekezdése alapján közterület-elnevezésre bármely természetes és jogi személy javaslatot tehet. Tájékoztatom a Tisztelt Közgyűlést, hogy Kelemen Krisztián Képviselő Úr javaslatot tett arra, hogy Szabó Éva teniszezőnek emléket állítva a Közgyűlés nevezzen el róla közterületet a városban. Az Ör. 1. § (2) bekezdése alapján a jegyző a javaslatot felvette a közterület-elnevezésre irányuló, a jogszabályoknak megfelelő, még meg nem valósult közterületnév-javaslatokról vezetett nyilvántartásba.

Az Ör. 1. § (3) bekezdése alapján új közterület elnevezése esetén a Közgyűlésnek meg kell ismernie és lehetőség szerint figyelembe kell vennie a nyilvántartásban szereplő közterületnév-javaslatokat. Tájékoztatom a Tisztelt Közgyűlést, hogy a jegyző által vezetett nyilvántartás alapján az alábbi személyekre érkeztek még meg nem valósult javaslatok közterület-elnevezés céljából:

|  |  |  |
| --- | --- | --- |
| ***Elnevezésre javasolt személy*** | ***Foglalkozása, jelentősége, szombathelyi vonatkozása*** | ***Javaslattevő*** |
| **Bakay Szilárd**  (1892–1947) | Magyar Örökség-díjas katona, a II. világháborúban szombathelyi hadtest parancsnoka | állampolgári kezdeményezés |
| **Bartos Pál**  (1866–1946) | önkéntes tűzoltó, a Szombathelyi Önkéntes Tűzoltó Egylet parancsnoka | a Vas Megyei Mentésügyi Alapítvány javaslata |
| **Dr. Garzuly Ferenc**  (1937–2021) | neurológus, egyetemi professzor,  60 éven át a Markusovszky Kórházban dolgozott | állampolgári kezdeményezés |
| **Dr. Pungor Ernő**  (1923–2007) | vegyészmérnök, akadémikus, Vasszécsenyben született, Antall- és Boross-kormány minisztere | állampolgári kezdeményezés |
| **Dr. Takáts Jenő**  (1930–2011) | szombathelyi ügyvéd | Jogi és Társadalmi Kapcsolatok Bizottsága 11/2015. (I.27.) JTKB számú határozata |
| **Gál Ferusz József**  (1926–2008) | szombathelyi tanító-népművelő, részt vett a Savaria Történelmi Karnevál elindításában a 60-as években | állampolgári kezdeményezés |
| **Makkos Vilmos**  (1923–2012) | Széchenyi-díjas lovas, olimpikon lovasedző, lótenyésztő, a Szombathelyi Lovasiskola alapítója (1962) | állampolgári kezdeményezés |
| **Pesthy Frigyes**  (1823–1889) | szabadságharcos, akadémikus | állampolgári kezdeményezés |
| **Szabó Éva**  (1945–2022) | Európa-bajnoki ezüstérmes, Roland Garros-negyeddöntős, örökös magyar bajnok teniszező, a Haladás VSE sportolója, edzője | Kelemen Krisztián önkormányzati képviselő |

**Szabó Éva** (1945–2022) örökös magyar bajnok teniszező Szombathelyen született, 1964-ben érettségizett a szombathelyi Közgazdasági Technikumban, 1974-ben a Testnevelési Főiskolán edző oklevelet szerzett. 1956 és 1964 között a Szombathelyi Haladás, 1964 és 1985 között a Vasas teniszezője volt. Egyesben hatszoros, női párosban hétszeres, vegyes párosban kilencszeres magyar bajnok, ötszörös csapatbajnok volt. Összesen 27 magyar bajnok címet nyert. 1970 és 1977 között az Európa-bajnokságokon három ezüst- és hat bronzérmet szerzett. 1975-ben a Roland Garroson negyeddöntős volt. Legjobb helyezése a világranglistán 37. hely volt. 1964 és 1979 között a magyar válogatott keret tagja, 1973-ban és 1974-ben az év magyar női teniszezőjének választották. A veterán mezőnyben világ- és Európa-bajnok volt. 1986-tól a Haladás VSE edzőjeként dolgozott, három évtizeden keresztül vezette az egyesület tenisz szakosztályát. Életműve elismeréséül megkapta többek között a Magyar Tenisz Szövetség életműdíját, valamint az Európai Teniszszövetség Kiemelkedő Teljesítményért-díját. Vas megye örökös sportbajnoka, a Vasi Halhatatlanok Klubjának tagja 2022-ben hunyt el.

Tekintettel arra, hogy Szabó Évát életműve a Haladás VSE-hez köti, a Haladás korábbi teniszpályái közelében fekvő, még el nem nevezett közterületek közül a Perint-patak és a Haladás Sportkomplexum között elhelyezkedő, a Fürdő utcai hídtól a Bartók Béla körútig tartó sétányra teszek javaslatot. Az érintett, 3645 hrsz-ú, kivett közterület megnevezésű ingatlan elhelyezkedését az előterjesztéshez mellékletként csatolt térképmásolat szemlélteti.

Szabó Éva a sport területén kimagaslóan jelentőset tett vagy alkotott, és ezáltal személyének emléke megőrzésre méltó, továbbá tevékenységével jelentősen hozzájárult Szombathely fejlődéséhez, hírnevének öregbítéséhez, így teljesíti az Ör. 5. § (1) bekezdésében foglalt feltételt, személyéről közterület elnevezhető.

Fentiek alapján javaslatot teszek arra, hogy a Tisztelt Közgyűlés a Szombathely 3645 hrsz-ú, kivett közterület megnevezésű ingatlant **Szabó Éva sétánynak** nevezze el.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet (a továbbiakban: SZMSZ) 52. § (3) bekezdés 3. pontja alapján a Kulturális, Oktatási és Civil Bizottság kulturális és civil ügyekkel kapcsolatos feladatai körében javaslatot tesz a közterületek elnevezésére. Tájékoztatom a Tisztelt Közgyűlést, hogy a Kulturális, Oktatási és Civil Bizottság 2024. február 27-i ülésén hozott 29/2024. (II.27.) KOCB számú határozatával javasolta a Közgyűlésnek a közterület fentiek szerinti elnevezését.

Az SZMSZ 12. §-a alapján a sürgősséget az előterjesztésben indokolni kell. Erre tekintettel az alábbiakról tájékoztatom a Tisztelt Közgyűlést. A képviselői javaslat tartalmazta, hogy az ITF-től, a Nemzetközi Tenisz Szövetségtől egyedülálló elismerést kapott a tavaly első alkalommal megrendezett Szabó Éva Emlékverseny, így a szervezők szeretnék, hogy a 2024. május 17-19. között megrendezendő második Szabó Éva Emlékversenyen már felavatásra kerülhessen a sétány.

Ugyanakkor a választási eljárásról szóló 2013. évi XXXVI. törvény (a továbbiakban: Ve.) 79. § (2) bekezdése alapján a választás kitűzésétől a szavazás napjáig nem lehet közterület nevének és jellegének megváltozását a címnyilvántartásban átvezetni. Tekintettel arra, hogy a 2024. június 9-i helyi önkormányzati képviselők és polgármesterek, valamint az európai parlamenti képviselők választásának kitűzése a Ve. szabályai alapján várhatóan a márciusi rendes Közgyűlés előtt megtörténik, indokolt a jelen előterjesztésnek sürgősségi indítványként való megtárgyalása.

Kérem a Tisztelt Közgyűlést, hogy a sürgősségi indítványt napirendre venni, megtárgyalni és a határozati javaslatot elfogadni szíveskedjék.

**Szombathely, 2024. február 28.**

**(: Dr. Nemény András :)**

**HATÁROZATI JAVASLAT**

**…/2024. (II.29.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 3645 hrsz-ú, kivett közterület megnevezésű ingatlant **Szabó Éva sétánynak** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, az elnevezés miatt szükségessé váló egyéb intézkedéseket tegye meg, valamint a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** azonnal